Document ID: 32004R2068

ΚΑΝΟΝΙΣΜΌΣ (ΕΚ) αριθ. 2068/2004 ΤΟΥ ΣΥΜΒΟΥΛΊΟΥ
της 29ης Νοεμβρίου 2004
για την τροποποίηση του κανονισμού (ΕΚ) αριθ. 2667/2000 σχετικά με την Ευρωπαϊκή Υπηρεσία Ανασυγκρότησης
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 181α δεύτερη παράγραφος πρώτη φράση,
την πρόταση της Επιτροπής,
τη γνώμη του Ευρωπαϊκού Κοινοβουλίου (1),
Εκτιμώντας τα ακόλουθα:
(1)
Η Ευρωπαϊκή Υπηρεσία Ανασυγκρότησης εξασφαλίζει την εκτέλεση της κοινοτικής βοήθειας που προβλέπεται στον κανονισμό (ΕΚ) αριθ. 2666/2000 (2) προς τη Σερβία και Μαυροβούνιο, συμπεριλαμβανομένου και του Κοσσυφοπεδίου όπως ορίζει η απόφαση 1244 του Συμβουλίου Ασφαλείας των Ηνωμένων Εθνών της 10ης Ιουνίου 1999, και προς την Πρώην Γιουγκοσλαβική Δημοκρατία της Μακεδονίας.
(2)
Ο κανονισμός (ΕΚ) αριθ. 2667/2000 (3) εφαρμόζεται έως τις 31 Δεκεμβρίου 2004.
(3)
Ο κανονισμός (ΕΚ) αριθ. 2667/2000 προβλέπει ότι η Επιτροπή υποβάλλει στο Συμβούλιο έκθεση αξιολόγησης της εφαρμογής του και πρόταση για το καθεστώς της Υπηρεσίας.
(4)
Η Επιτροπή δημοσιοποίησε την εν λόγω έκθεση στις 4 Ιουνίου 2004.
(5)
Η κοινοτική βοήθεια προς τη Σερβία και Μαυροβούνιο, συμπεριλαμβανομένου και του Κοσσυφοπεδίου όπως ορίζει η απόφαση 1244 του Συμβουλίου Ασφαλείας των Ηνωμένων Εθνών της 10ης Ιουνίου 1999, και προς την Πρώην Γιουγκοσλαβική Δημοκρατία της Μακεδονίας προγραμματίζεται βάσει των εγγράφων στρατηγικής ανά χώρα για το διάστημα 2002 έως 2006, σύμφωνα με τις δημοσιονομικές προοπτικές της Κοινότητας. Η Επιτροπή πρόκειται να προτείνει πολυετή ενδεικτικά προγράμματα που θα καλύπτουν το διάστημα 2005-2006 και θα αφορούν τις εν λόγω χώρες και εδάφη.
(6)
Βάσει της θετικής αξιολόγησης των δραστηριοτήτων της Υπηρεσίας και του γεγονότος ότι το πλαίσιο της κοινοτικής βοήθειας καλύπτει το διάστημα έως το 2006, είναι σημαντικό να εξασφαλιστεί η συνέχεια της υλοποίησης της κοινοτικής βοήθειας. Κατά συνέπεια, η εντολή της Ευρωπαϊκής Υπηρεσίας Ανασυγκρότησης θα πρέπει να παραταθεί έως τις 31 Δεκεμβρίου 2006.
(7)
Στις 4 Φεβρουαρίου 2003 εγκρίθηκε συνταγματικός χάρτης στην Ομοσπονδιακή Δημοκρατία της Γιουγκοσλαβίας, σύμφωνα με τον οποίο η χώρα μετονομάζεται «Σερβία και Μαυροβούνιο» (4). Η αλλαγή αυτή της ονομασίας θα πρέπει να ληφθεί υπόψη.
(8)
Ο κανονισμός (ΕΚ) αριθ. 2667/2000 θα πρέπει να τροποποιηθεί αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 2667/2000 τροποποιείται ως εξής:
1)
Στο άρθρο 1, ο όρος «Ομοσπονδιακή Δημοκρατία της Γιουγκοσλαβίας» αντικαθίσταται από τον όρο «Σερβία και Μαυροβούνιο».
2)
Στο άρθρο 2 παράγραφος 1 στοιχείο β), ο όρος «Ομοσπονδιακή Δημοκρατία της Γιουγκοσλαβίας» αντικαθίσταται από τον όρο «Σερβία και Μαυροβούνιο».
3)
Στο άρθρο 4 παράγραφος 10, η φράση «προς την Ομοσπονδιακή Δημοκρατία της Γιουγκοσλαβίας» αντικαθίσταται από τη φράση «προς τη Σερβία και Μαυροβούνιο».
4)
Το άρθρο 14 αντικαθίσταται ως εξής:
«Άρθρο 14
Μέχρι τις 31 Δεκεμβρίου 2005, η Επιτροπή υποβάλλει έκθεση στο Συμβούλιο σχετικά με το μέλλον της εντολής της Υπηρεσίας. Οποιαδήποτε πρόταση παράτασης της εντολής της Υπηρεσίας πέραν της 31ης Δεκεμβρίου 2006 θα πρέπει να υποβληθεί από την Επιτροπή στο Συμβούλιο έως τις 31 Μαρτίου 2006.»
5)
Το άρθρο 15 αντικαθίσταται ως εξής:
«Άρθρο 15
Η Επιτροπή δύναται να αναθέτει στην Υπηρεσία την εκτέλεση της κοινοτικής βοήθειας που έχει αποφασιστεί για τη Σερβία και Μαυροβούνιο και για την Πρώην Γιουγκοσλαβική Δημοκρατία της Μακεδονίας βάσει του κανονισμού (ΕΚ) αριθ. 1628/96».
6)
Στο άρθρο 16, η ημερομηνία «31 Δεκεμβρίου 2004» αντικαθίσταται από την ημερομηνία «31 Δεκεμβρίου 2006».
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Νοεμβρίου 2004.

Labels: 10
18
15